
Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή σας μεταφέρουμε την έντονη αγανάκτηση και διαμαρτυρία του Συλλόγου Γονέων και Κηδεμόνων του 1ου Ειδικού Σχολείου Ξάνθης, για τη συνεχιζόμενη υποστελέχωση των Ειδικών Σχολείων της Πρωτοβάθμιας Εκπαίδευσης Ξάνθης σε απαραίτητο ειδικό επιστημονικό προσωπικό.
Όπως έχουμε ενημερωθεί από τον Σύλλογο Γονέων & Κηδεμόνων του 1ου Ειδικού Δημοτικού Σχολείου Ξάνθης, στα Ειδικά Σχολεία της Πρωτοβάθμιας Εκπαίδευσης Ξάνθης, δεν έχουν τοποθετηθεί ψυχολόγοι, ενώ η κοινωνική λειτουργός που εξυπηρετεί το ειδικό σχολείο, βρίσκεται σε αυτό μόλις δύο ημέρες την εβδομάδα, καθώς καλείται να καλύψει και άλλες σχολικές μονάδες.
Παρά τις έγγραφες παρεμβάσεις του προαναφερόμενου Συλλόγου προς τις αρμόδιες εκπαιδευτικές αρχές, το πρόβλημα παραμένει και απαιτεί πλέον άμεση αντιμετώπιση.
Κυρία Υπουργέ, 
Η ειδική αγωγή δεν μπορεί να λειτουργεί με ελλείψεις, πρόχειρες καλύψεις και διαρκείς αναμονές. Δεν μπορεί να γίνεται λόγος για συμπερίληψη και ίσες ευκαιρίες, όταν στην πράξη δεν εξασφαλίζονται ούτε οι στοιχειώδεις προϋποθέσεις υποστήριξης των μαθητών με αναπηρία.
Ως εκ τούτου απευθυνόμαστε σε εσάς και ζητάμε την παρέμβασή σας για την άμεση τοποθέτηση ψυχολόγων στα Ειδικά Σχολεία της Ξάνθης, καθώς και την πλήρη και επαρκή στελέχωσή τους με κοινωνικούς λειτουργούς.
Η παρουσία ψυχολόγων και κοινωνικών λειτουργών δεν αποτελεί πολυτέλεια ούτε επιλογή, αλλά αναγκαία προϋπόθεση για την αξιοπρεπή και ισότιμη εκπαίδευση των μαθητών με αναπηρία. 
Αναμένοντας την άμεση ανταπόκρισή σας στο εν’ λόγω αίτημα και την ενημέρωσή μας επί της εξέλιξης αυτού, σας ευχαριστούμε εκ των προτέρων.  

